CCCLXXX.  Guiberto praeposito et canonicis S. Laurentii Januensis amplam omnium bonorum ac jurium, tum et Raymundi comitis donationis confirmationem elargitur.   (Anno 1150, April. 14.) [UGHELLI,  Italia sacra,  IV, 683.]
Author: Eugenius III

EUGENIUS episcopus, servus servorum Dei, dilectis filiis GUIBERTO praeposito, et caeteris Januensis Ecclesiae canonicis tam praesentibus quam futuris canonice substituendis, in perpetuum.

Officii nostri hortatur auctoritas pro Ecclesiarum statu satagere, et earum quieti et utilitati salubriter auxiliante Domino providere. Dignum namque et honestati conveniens esse cognoscitur ut qui ad Ecclesiarum regimen assumpti sumus, eas et a pravorum hominum nequitia tueamur, et B. Petri atque apostolicae sedis patrocinio muniamus. Eapropter, dilecti in Domino filii, vestris justis postulationibus clementer annuimus, et B. Laurentii ecclesiam, in qua divino mancipati estis obsequio, sub B. Petri et nostra protectione suscipimus, et praesentis scripti privilegio communimus. Statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum, vel principum, oblatione fidelium seu aliis justis modis, Deo propitio poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis. Ecclesiam Sanctae Mariae Magdalenae, ecclesiam S. Salvatoris de Sanzano, ecclesiam S. Jacobi de Calignano, ecclesiam S. Bartholomaei de Stajano, ecclesiam S. Mariae de Quarto, ecclesiam S. Stephani de Pariesi, decimas quoque quas in tota Januensi dioecesi legitime possidetis, et tres partes totius territorii, quod vocant sanctus Romulus cum omnibus pertinentiis suis, quemadmodum a bonae memoriae Theodulfo Januensi episcopo, ecclesiae vestrae rationabiliter concessae, et scripti sui auctoritate firmatae sunt. Praeterea Insulam in Ibero flumine positam juxta civitatem Tortuosam, ab illustri viro Raymundo Barchinonensi comite, et a consulibus vestrae civitatis eidem ecclesiae juste concessam, vobis pariter confirmamus. Decernimus ergo ut nulli omnino hominum liceat praefatam ecclesiam temere perturbare, aut aliquibus vexationibus fatigare, sed omnia integra conserventur vestris, et aliorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate ac dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat. Servantibus autem sit pax, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Ego Eugenius Catholicae Ecclesiae episcopus subscripsi. Ego Conradus Sabinensis episc. subsc. Ego Theodevinus Portuensis episcopus subs. Ego G. Praenestinus episcopus subsc. Ego Hugo Ostiensis episc. subsc. Ego Nicolaus Albanus episc. subsc. Ego Ugo tit. in Lucina presbyt. cardinalis subsc. Ego Bernardus presbyt. card. S. Clementis subsc. Ego Jordanus presbyt. card. S. Susannae subsc. Ego Gregorius tit. Callisti presbyt. card. subsc. Ego Hubaldus presb. cardin. S. Praxedis subs. Ego Oddo diac. card. S. Georgii ad Velum Aureum subsc. Ego Octavianus diac. card. S. Nicolai in Carcere Tulliano subsc. Ego Rodulphus diac. card. S. Luciae in Septisolis ss. Ego Joannes Paparo diac. card. S. Adriani subsc. Ego Gregorius diac. S. Angeli subsc. Ego Guido diac. card. S. Mariae in Porticu subsc. Ego Hyacinthus diac. card. S. Mariae in Cosmedin subsc. Dat. Laterani per manum Bossonis, S. R. E. scriptoris, XVIII Kal. Maii, indictione XIII, Incarn. Domin. anno 1150, pontificatus vero D. Eugenii III papae anno V.